Universis PRESENTES LICTERAS INSPECTURIS, Decanus et Capitulum Ecclesie Senonensis, ad Romanam Ecclesiam nullo medio pertinentis, salutem in Domino. Notum facimus nos, nostro et Ecclesie nostre metropolitane nomine, recepisse et habuisse ab executoribus testamenti seu ultime voluntatis bone memorie Domini P., quondam Trecensis Episcopi, et nostre Senonensis Ecclesie suffraganei, per manus executorum, quatuor libras parisienses, in quibus nobis et Ecclesie nostre metropolitane nomine tenebatur tempore quo vivebat et quo decessit, causa et ratione promotionis sue ad predictum Trecensem Episcopatum, et quas quatuor libras nobis in dicta nostra Senonensi Ecclesia tradere debuisset pro ipsis distribuendis certis personis Ecclesie nostre, et eciam una cum his unam capam sericeam solemnem, ad usum pontificum decentem, supra majus altare dicte nostre Ecclesie Senonensis sue metropolitane, dum viveret, post dictam suam promotionem antequam primo solemniter intrasset suam ecclesiam Trecensem suffraganeam supradictam, more solito suorum predecessorum Episcoporum Trecensium, offerre. De quibus quatuor libris parisiensibus predictis sic receptis ex causa et nominibus autedictis, nos tenemus plene et integre pro pagatis et solutis, animam ipsius domini episcopi dictosque executores et omnes alios et singulos quorum interesse potest quictantes penitus ex eisdem quatuor libris (F° 69) parisiensibus specialiter et expresse, bona fide, sub nostrorum et Ecclesie nostre predicte bonorum hypotheca et obligatione. In cujus rei testimonum sigillum nostrum licteris presentibus duximus apponendum. Datum in capitulo nostro generali, die lune post Brandones, anno Domini millesimo CCC° septuagesimo octavo. Sic signatum: M. HOUDRY. Concessa in Capitulo.